**Sunt pieton**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt pieton pe strada bătrâneţii

Păşesc tăcut prin ploaie şi furtună,

Mă doare talpa timpului şi-a vieţii

Pe cerul meu, alţi nori de lut se-adună.

M-am furişat în roua dintre astre

Şi picur scânteieri din amăgire,

Zbor în eter spre stelele sihastre

Să-mi regăsesc noi paşi în pribegire.

De-abia mai pot călca pe aşteptare

La uşi zidite sun cu stăruinţă,

Sunt prins total în veşnica chemare

Din dorul ce mă arde în căinţă.

Mi-a ruginit şi iarba de pe lună

Cuvântul nu-mi mai ştie să cuvânte,

Prin gând strivit îmi fulgeră şi tună

Luceferii uitat-au toţi să-mi cânte.

Sunt pieton încarcerat în spaimă

Resimt eşecul viselor ucise,

Degeaba azi primesc lauri şi faimă

În suflet mi-au crescut ţepi pe narcise.

23.08.2019